memo_z

**GRADONAČELNIK**

KLASA: 602-02/22-01/33

URBROJ: 2186-1-07-01/6-22-66

Varaždin, 4. listopada 2022.

Grad Varaždin kao nositelj projekta „PONOS III – POmoćnika u Nastavi – OSigurajmo učenicima s teškoćama u razvoju III“ u sklopu Otvorenog poziva na dostavu projektnih prijedloga „Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama, faza V. UP.03.2.1.07.“ Ministarstva znanosti i obrazovanja Republike Hrvatske koji se provodi u okviru Operativnog programa Učinkoviti ljudski potencijali 2014.-2020., Europskog socijalnog fonda i Pravilnika o pomoćnicima u nastavi i stručnim komunikacijskim posrednicima (Narodne novine broj 102/2018, 59/2019 i 22/2020) objavljuje

**JAVNI POZIV**

**za prijavu kandidata za izvršavanje poslova pomoćnika u nastavi i/ili stručnog komunikacijskog posrednika učenicima s teškoćama u razvoju u osnovnim školama Grada Varaždina, Centru za odgoj i obrazovanje Tomislav Špoljar Varaždin i Katoličkoj osnovnoj školi Svete Uršule**

**I.**

U sklopu Otvorenog poziva na dostavu projektnih prijedloga „Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama, faza V., UP.03.2.1.07.“ i Pravilnika o pomoćnicima u nastavi i stručnim komunikacijskim posrednicima, raspisuje se javni poziv za prijavu kandidata za izvršavanje poslova pomoćnika u nastavi i/ili stručnog komunikacijskog posrednika za učenike s teškoćama u razvoju koji su prihvatljivi sukladno Pravilniku o pomoćnicima u nastavi i stručnim komunikacijskim posrednicima te su integrirani u redovni sustav osnovnoškolskog odgoja i obrazovanja na području Grada Varaždina, kao i za polaznike Centra za odgoj i obrazovanje Tomislav Špoljar Varaždin i učenike Katoličke osnovne škole Svete Uršule, s istim teškoćama.

**II.**

Cilj raspisivanja javnog poziva je uvid u strukturu, razinu obrazovanja i motivacijsku komponentu zainteresiranih kandidata za obavljanje poslova pomoćnika u nastavi i/ili stručnih komunikacijskih posrednika te odabir kandidata koji će učenicima s teškoćama u razvoju u osnovnim školama Grada Varaždina, Centru za odgoj i obrazovanje Tomislav Špoljar Varaždin i Katoličkoj osnovnoj školi Svete Uršule na najkvalitetniji način pomoći u ispunjavanju posebnih potreba u odgojno-obrazovnom i nastavnom radu.

**III.**

Odabir kandidata za izvršavanje poslova pomoćnika u nastavi ili stručnih komunikacijskih posrednika u osnovnim školama Grada Varaždina, Centru za odgoj i obrazovanje Tomislav Špoljar Varaždin i Katoličkoj osnovnoj školi Svete Uršule, kao i utvrđivanje rezervne liste kandidata za izvršavanje ovih poslova, u okviru objavljenog javnog poziva izvršit će povjerenstvo imenovano rješenjem gradonačelnika Grada Varaždina.

Za one kandidate koji ispunjavaju formalne uvjete i udovoljavaju osnovnim kriterijima provest će se selekcijski postupak koji može uključivati i psihologijsko testiranje kandidata.

**IV.**

Osobe odabrane kao pomoćnici u nastavi povjereni će posao obavljati temeljem ugovora o radu.

Škola i odabrani kandidat potpisuju ugovor o radu na određeno vrijeme u kojem se definiraju međusobna prava i obveze, kao i svi drugi odnosi koji iz njih proizlaze.

Prije potpisivanja ugovora o radu na određeno vrijeme Grad Varaždin će za odabrane kandidate tražiti podatke iz kaznene evidencije Ministarstva pravosuđa i uprave, a sukladno članku 13. stavku 4. Zakona o pravnim posljedicama osude, kaznenoj evidenciji i rehabilitaciji (Narodne novine broj 143/12, 105/15, 32/17 i 53/22).

**V.**

Kandidat koji se prijavljuje za izvršavanje poslova

- **pomoćnika u nastavi** učenicima s teškoćama u razvoju:

* mora imati završeno najmanje četverogodišnje srednjoškolsko obrazovanje,
* ne smije biti osoba protiv koje se vodi kazneni postupak ili koja je pravomoćno osuđena za neko od kaznenih djela;

- **stručnog komunikacijskog posrednika** učenicima s teškoćama u razvoju:

* mora imati završeno najmanje četverogodišnje srednjoškolsko obrazovanje,
* mora imati završenu edukaciju te stečene kompetencije u vidu znanja znakovnog jezika,
* ne smije biti osoba protiv koje se vodi kazneni postupak ili koja je pravomoćno osuđena za neko od kaznenih djela.

Prije zasnivanja radnog odnosa na radnom mjestu pomoćnika u nastavi, kandidati moraju imati završenu edukaciju za pomoćnika u nastavi u minimalnom trajanju od 20 sati.

Kandidati za radno mjesto pomoćnika u nastavi koji u vrijeme podnošenja prijave na javni poziv imaju završenu edukaciju za pomoćnika u nastavi u minimalnom trajanju od 20 sati, dužni su priložiti dokaz o istom prilikom podnošenja prijave na javni poziv.

Za kandidate prijavljene na javni poziv za radno mjesto pomoćnika u nastavi, a koji u trenutku prijave nemaju prethodno završenu edukaciju za pomoćnika u nastavi u minimalnom trajanju od 20 sati, u slučaju odabira za radno mjesto ili u slučaju uvrštavanja na rezervnu listu kandidata, organizirat će se navedena edukacija prije zasnivanja radnog odnosa.

Pomoćnik u nastavi ili stručni komunikacijski posrednik ne smije biti roditelj/skrbnik niti drugi član uže obitelji učenika kojem/kojima se pruža pomoć.

Kandidat koji ostvaruje pravo prednosti pri zapošljavanju na temelju članka 102. stavaka 1. do 3. Zakona o hrvatskim braniteljima iz Domovinskog rata i članovima njihovih obitelji (Narodne novine broj 121/17, 98/19, 84/21), članka 48. stavaka 1. do 3. Zakona o civilnim stradalnicima iz Domovinskog rata (Narodne novine broj 84/21), članka 48.f Zakona o zaštiti vojnih i civilnih invalida rata (Narodne novine broj 33/92, 57/92, 77/92, 27/93, 58/93, 2/94, 76/94, 108/95, 108/96, 82/01, 103/03, 148/13 i 98/19), članka 9. Zakona o profesionalnoj rehabilitaciji i zapošljavanju osoba s invaliditetom (Narodne novine broj 157/13, 152/14, 39/18 i 32/20) dužan je u prijavi na javni poziv pozvati se na to pravo i uz prijavu na javni poziv priložiti sve dokaze o ispunjavanju traženih uvjeta iz javnog poziva i dokaze prema posebnom zakonu te ima prednost u odnosu na ostale kandidate samo pod jednakim uvjetima.

Kandidat iz članka 102. stavaka 1.-3. Zakona o hrvatskim braniteljima i članovima njihovih obitelji (Narodne novine broj 121/17, 98/19, 84/21) koji u trenutku podnošenja prijave ispunjava uvjete za ostvarivanje toga prava, da bi ostvario pravo prednosti pri zapošljavanju dužan je uz prijavu na javni poziv priložiti sve dokaze o ispunjavanju traženih uvjeta iz javnog poziva i dokaze u skladu s člankom 103. Zakona u svrhu ostvarivanja prava prednosti pri zapošljavanju koji su dostupni na poveznici Ministarstva hrvatskih branitelja:

[https://branitelji.gov.hr/UserDocsImages//dokumenti/Nikola//popis%20dokaza%20za%20ostvarivanje%20prava%20prednosti%20pri%20zapo%C5%A1ljavanju-%20ZOHBDR%202021.pdf](https://branitelji.gov.hr/UserDocsImages/dokumenti/Nikola/popis%20dokaza%20za%20ostvarivanje%20prava%20prednosti%20pri%20zapo%C5%A1ljavanju-%20ZOHBDR%202021.pdf)

Kandidat iz članka 48. stavaka 1. do 3. Zakona o civilnim stradalnicima iz Domovinskog rata (Narodne novine broj 84/21) koji u trenutku podnošenja prijave ispunjava uvjete za ostvarivanje toga prava, da bi ostvario pravo prednosti pri zapošljavanju dužan je uz prijavu na javni poziv priložiti sve dokaze o ispunjavanju traženih uvjeta iz javnog poziva i dokaze u skladu s člankom 49. stavkom 1. Zakona u svrhu ostvarivanja prava prednosti pri zapošljavanju koji su dostupni na poveznici Ministarstva hrvatskih branitelja:

<https://branitelji.gov.hr/UserDocsImages//dokumenti/Nikola//popis%20dokaza%20za%20ostvarivanje%20prava%20prednosti%20pri%20zapo%C5%A1ljavanju-%20Zakon%20o%20civilnim%20stradalnicima%20iz%20DR.pdf>

**VI.**

Uz prijavu na javni poziv kandidat za pomoćnika u nastavi i/ili stručnog komunikacijskog posrednika dužan je priložiti:

* životopis s jasno naznačenim imenom i prezimenom, adresom stanovanja, kontakt telefonom i e-mail adresom,
* dokaz o stečenoj razini obrazovanja (preslika svjedodžbe, diplome ili potvrde o stečenoj stručnoj spremi),
* osobnu iskaznicu (preslika),
* uvjerenje da se ne vodi kazneni postupak (ne starije od 6 mjeseci od dana objave poziva),
* potvrdu/uvjerenje o završenoj edukaciji za pomoćnika u nastavi u trajanju od najmanje 20 sati (ukoliko je kandidat završio neki od programa za edukaciju pomoćnika u nastavi),
* potvrdu o znanju znakovnog jezika (za posao stručnog komunikacijskog posrednika),
* izjavu o suglasnosti za uvid u kaznenu evidenciju (original u dva primjerka).

Dostavom prijave na javni poziv svi kandidati dali su privolu Gradu Varaždinu za obradu osobnih podataka navedenih u svim dostavljenim prilozima odnosno ispravama za potrebe provedbe ovog postupka.

Obrazac Izjave o suglasnosti za uvid u kaznenu evidenciju u vezi provedbe projekta PONOS III dostupan je na web stranici Grada Varaždina: [www.varazdin.hr](http://www.varazdin.hr).

**VII.**

Prijave se podnose na sljedeću adresu:

**Grad Varaždin, Trg kralja Tomislava 1, 42000 Varaždin,** s napomenom: **„Prijava za pomoćnika u nastavi i/ili stručnog komunikacijskog posrednika u osnovnim školama Grada Varaždina, Centru za odgoj i obrazovanje Tomislav Špoljar Varaždin i Katoličkoj osnovnoj školi Svete Uršule, NE OTVARATI“.**

**Rok** za podnošenje prijave je **11. listopada 2022. godine.**

Prijave pristigle nakon navedenog roka, kao i nepotpune prijave, neće se uzeti u razmatranje.

O provedbi selekcijskog postupka i rezultatima izbora kandidati će biti obaviješteni putem elektroničke pošte.

Na ovaj javni poziv mogu se javiti osobe oba spola sukladno Zakonu o ravnopravnosti spolova.

**VIII.**

Ovaj javni poziv objavit će se na web stranicama Grada Varaždina: [www.varazdin.hr](http://www.varazdin.hr) i oglasnoj ploči Hrvatskog zavoda za zapošljavanje, Područni ured Varaždin.

GRADONAČELNIK

**dr. sc. Neven Bosilj**